Paġna It-test tad-deċiżjoni fil-lingwa jew lingwi awtentika/awtentiċi, li minnu tneħħew il-partijiet kunfidenzjali kollha, jinsab fuq is-sit: It-test tad-deċiżjoni fil-lingwa jew lingwi awtentika/awtentiċi, li minnu tneħħew il-partijiet kunfidenzjali kollha, jinsab fuq is-sit: It-test tad-deċiżjoni fil-lingwa jew lingwi awtentika/awtentiċi, li minnu tneħħew il-partijiet kunfidenzjali kollha, jinsab fuq is-sit: Permezz tal-ittra datata 1 ta' Lulju 2019 riprodotta fl-ilsien awtentiku fil-paġni li jsegwu dan is-sommarju, il-Kummissjoni nnotifikat lil Spanja bid-deċiżjoni tagħha li tagħti bidu għall-proċedura stabbilita fl-Artikolu 108(2) tat-Trattat dwar il-Funzjonament tal-Unjoni Ewropea fir-rigward tal-għajnuna msemmija hawn fuq. Il-partijiet interessati jistgħu jissottomettu l-kummenti tagħhom dwar l-għajnuna li fir-rigward tagħha l-Kummissjoni qed tagħti bidu għall-proċedura, fi żmien xahar mid-data tal-pubblikazzjoni ta' dan is-sommarju u tal-ittra li ġejja, lil: Dawn il-kummenti se jiġu kkomunikati lil Spanja. Jista' jintalab bil-miktub li l-identità tal-parti interessata li tippreżenta l-kummenti tiġi ttrattata b'mod kunfidenzjali filwaqt li jingħataw ir-raġunijiet għal din it-talba. Il-paragrafu 15 tal-Linji Gwida dwar l-Għajnuna Reġjonali mill-Istat jgħid li "peress li l-għajnuna reġjonali mogħtija lill-kumpaniji l-kbar għall-investimenti tagħhom aktarx ma jkollhiex effett ta' inċentiv, hija ma tistax titqies kompatibbli mas-suq intern skont l-Artikolu 107(3)(ċ) TFUE, sakemm ma tingħatax għal investimenti inizjali li joħolqu attivitajiet ekonomiċi ġodda f'dawn l-oqsma jew għad-diversifikazzjoni ta' stabbilimenti eżistenti fi prodotti ġodda jew għal innovazzjonijiet ġodda fil-proċessi". Spanja targumenta li ż-żewġ investimenti jikkostitwixxu proġett wieħed, u invokat li dan il-proġett (ikkombinat) se jiddependi fuq proċessi tal-produzzjoni li jikkostitwixxu "innovazzjoni ġdida fil-proċessi" fi ħdan it-tifsira tal-paragrafu 15. Fil-fażi tal-valutazzjoni preliminari, il-Kummissjoni ma setgħetx tistabbilixxi l-eliġibbiltà u l-kompatibbiltà tal-għajnuna notifikata mad-dispożizzjonijiet tal-Linji Gwida dwar l-Għajnuna Reġjonali mill-Istat. Il-Kummissjoni ma setgħetx tistabbilixxi l-eliġibbiltà tal-benefiċjarju, peress li sal-31 ta' Diċembru 2015 kien ikkunsidrat bħala kumpanija f'diffikultà li ma setgħetx tirċievi għajnuna reġjonali. Minkejja li l-awtoritajiet Spanjoli jqisu li l-għajnuna ngħatat fl-aħħar tal-2017 wara l-approvazzjoni mill-Kummissjoni, il-Kummissjoni ma teskludix li passi espliċiti — eż. arranġament formali, possibilment ġuridikament eżegwibbli, milħuq waqt il-perjodu ta' ristrutturar, li tingħata l-għajnuna fi stadju aktar tard — jaf ikollhom impatt fuq il-legalità u l-kompatibbiltà tal-għajnuna mogħtija għall-implimentazzjoni ta' tali ftehimiet wara t-tmiem tal-perjodu ta' ristrutturar. F'dan l-istadju, il-Kummissjoni hija tal-fehma li ż-żieda tal-investiment ta' EUR 100 miljun li ġiet introdotta fl-applikazzjoni għall-għajnuna tat-18 ta' Marzu 2016 mhijiex eliġibbli għall-għajnuna reġjonali sakemm ma titqiesx li tikkostitwixxi proġett separat ta' investiment awtonomu (li l-Kummissjoni ma teskludix bħala possibbiltà f'dan l-istadju). Il-Kummissjoni lanqas ma hija konvinta li l-investiment 1 jikkwalifika bħala "investiment inizjali" fit-tifsira tal-paragrafu 20(h) tal-Linji Gwida dwar l-Għajnuna Reġjonali mill-Istat, jiġifieri jissodisfa rekwiżit minimu biex ikun eliġibbli għall-għajnuna reġjonali skont il-Linji Gwida dwar l-Għajnuna Reġjonali mill-Istat, peress li għandha dubji kemm il-kriterji ġew issodisfati. Barra minn hekk, il-Kummissjoni għandha diffikultajiet serji biex tistabbilixxi l-karattru ġdid meħtieġ (għal dan hija meħtieġa l-applikazzjoni għall-ewwel darba tal-innovazzjoni fis-settur ikkonċernat fiż-ŻEE) tal-innovazzjonijiet fil-proċessi li kellhom jiġu introdotti fil-proċessi tal-produzzjoni li fuqhom l-investiment 1 u l-investiment 2 huma bbażati, u tiddubita kemm l-innovazzjonijiet ippjanati huma rilevanti għall-proċessi tal-produzzjoni sħaħ, u mhux biss jirrappreżentaw titjib puntwali fl-ogħla livell ta' żvilupp tekniku. Għaldaqstant, il-Kummissjoni tiddubita kemm il-proċessi tal-produzzjoni kkonċernati huma bbażati fuq "innovazzjoni ġdida fil-proċessi", bir-riżultat li l-investimenti jkunu jistgħu jibbenefikaw mill-eżenzjoni mill-projbizzjoni stipulata fil-paragrafu 15 tal-Linji Gwida dwar l-Għajnuna Reġjonali, jiġifieri l-għoti ta' għajnuna għall-investiment reġjonali lil impriżi kbar f'żoni eliġibbli għall-għajnuna reġjonali skont l-Artikolu 107(3)(ċ) TFUE. Il-prinċipji komuni tal-valutazzjoni stipulati fit-taqsima 3.1 tal-Linji Gwida dwar l-Għajnuna Reġjonali mill-Istat jispeċifikaw li l-għajnuna reġjonali tista' tiġi approvata biss jekk (1) ċerti rekwiżiti minimi, iddefiniti skont il-kontribuzzjoni tal-proġett għall-iżvilupp reġjonali, l-adegwatezza tal-għajnuna u l-forma ta' għajnuna magħżula, l-effett ta' inċentiv formali u sostantiv tal-għajnuna, u l-proporzjonalità tagħha, jiġu ssodisfati, jekk (2) l-għajnuna ma twassalx għal effetti negattivi manifesti fuq il-kompetizzjoni u l-kummerċ, u jekk (3) l-effetti pożittivi tal-għajnuna jkunu b'mod ċar superjuri għall-effetti negattivi tagħha. Il-Kummissjoni tqajjem dubji dwar il-kontribuzzjoni tal-proġetti ta' investiment għall-iżvilupp reġjonali fir-reġjun ikkonċernat, u ma setgħetx tistabbilixxi l-adegwatezza tal-għajnuna, u l-forma tal-għajnuna ppjanata (għotja diretta), biex tindirizza l-iżvantaġġi reġjonali speċifiċi tar-reġjun ikkonċernat. Il-paragrafu 61 tal-Linji Gwida dwar l-Għajnuna Reġjonali mill-Istat jistipula li l-eżistenza ta' effett ta' inċentiv (sostantiv) tista' tiġi ppruvata f'wieħed miż-żewġ xenarji li ġejjin: jiġifieri jekk l-għajnuna ma tingħatax, l-investiment ma jkunx profittabbli biżżejjed fi kwalunkwe post (xenarju 1) jew, fin-nuqqas ta' għajnuna, l-investiment iseħħ f'post ieħor. Barra minn hekk, f'dan l-istadju, il-Kummissjoni ma teskludix li d-deċiżjoni dwar l-investiment ittieħdet fil-kuntest ta' sitwazzjoni skont ix-xenarju 2 peress li hemm referenza espliċita għall-kompetizzjoni għas-sit tal-investiment 1 bejn Vigo u fabbriki oħra ta' PSA li tinsab f'talba għal ittra ta' intenzjoni mibgħuta minn PCAE lill-awtoritajiet Spanjoli f'Ġunju 2014. Fil-formola ta' applikazzjoni ffirmata ppreżentata minn PCAE lill-awtoritajiet Spanjoli f'Diċembru 2014 PCAE kompliet tispeċifika li Vigo kienet f'kompetizzjoni mal-fabbrika ta' Trnava (żona Slovakka eliġibbli għal għajnuna reġjonali skont l-Artikolu 107(3)(a) TFUE). L-applikazzjoni għall-għajnuna tal-2016 tirreferi wkoll għal diversi fabbriki ta' PSA li kienu qed jiġu kkunsidrati bħala s-sit għall-investiment 2. Il-Kummissjoni tqajjem ukoll dubji dwar ir-rispett tar-rekwiżit ta' inċentiv formali minħabba l-aġġornamenti tal-formola tal-applikazzjoni għall-għajnuna tal-2014, kif ukoll dwar il-ksur tal-paragrafu 60 tal-Linji Gwida dwar l-Għajnuna Reġjonali mill-Istat, skont liema l-applikazzjonijiet għall-għajnuna jridu jsiru permezz ta' formola apposta tal-applikazzjoni għall-għajnuna annessa mal-Linji Gwida dwar l-Għajnuna Reġjonali mill-Istat. Il-valutazzjoni tal-proporzjonalità tal-ammont tal-għajnuna, meħtieġa skont it-taqsima 3.6 tal-Linji Gwida dwar l-Għajnuna Reġjonali mill-Istat, tista' titwettaq biss ladarba jiġi kkonfermat l-effett ta' inċentiv tal-għajnuna. Fiż-żewġ xenarji (1 jew 2), Spanja ma pprovdietx id-dokumenti awtentiċi tal-kumpanija li jattestaw ix-xenarju kontrofattwali insostenn tal-proporzjonalità tal-għajnuna, jiġifieri biex turi li l-għajnuna kienet limitata għall-ammont neċessarju biex l-investiment ikun profittabbli biżżejjed għax-xenarju 1, jew biex jitnaqqas id-distakk fil-vijabilità (id-differenza fil-valur preżenti nett (VPN) speċifiku għal kull post tal-proġett għall-postijiet differenti kkonċernati) fix-xenarju 2. It-taqsima 3.7.2 tal-Linji Gwida dwar l-Għajnuna Reġjonali mill-Istat telenka sensiela ta' sitwazzjonijiet fejn l-effetti negattivi manifesti fuq il-kummerċ u/jew il-kompetizzjoni huma manifestament superjuri għal kwalunkwe effett pożittiv, u fejn l-għajnuna reġjonali hija pprojbita. Apparti effett potenzjali kontra l-koeżjoni (Trnava bħala post alternattiv), il-Kummissjoni qed issibha diffiċli teskludi li mill-inqas wieħed mill-prodotti kkonċernati mill-investimenti joħolqu kapaċità f'suq li l-prestazzjoni tiegħu sejra lura, li jaf saħansitra qed jesperjenza tnaqqis assolut. Anki l-ħolqien ta' kapaċità f'suq li qed jesperjenza tnaqqis assolut ikun jikkostitwixxi effett manifestament negattiv, filwaqt li l-ħolqien ta' kapaċità f'suq li l-prestazzjoni tiegħu sejra lura, jiġifieri suq b'rata ta' tkabbir li hija inqas mill-PDG taż-ŻEE, ikun jikkostitwixxi effett negattiv fuq il-kompetizzjoni li jrid jitqies fil-bilanċ ġenerali tal-effetti pożittivi u negattivi tal-għajnuna. Minħabba r-raġunijiet ta' hawn fuq il-Kummissjoni tqajjem dubji dwar l-eliġibbiltà u l-kompatibbiltà tal-għajnuna. Il-partijiet interessati huma mistiedna jikkummentaw dwar l-għajnuna, u b'mod partikolari dwar il-kwistjonijiet identifikati iktar fid-dettall fl-ittra mehmuża indirizzata lil Spanja.
Extracted from C_017_2020.html